दिल्ली से टूरिस्ट्स का मनाली पहुंचना हुआ आसान, सफर में 2 घंटे बचेंगे
Kiratpur-Manali Fourlane opened for traffic, Himachal News (Dainik Bhaskar) दैनिक भास्कर, हिमाचल प्रदेश के कीरतपुर-मनाली फोरलेन को यातायात के लिए खोल दिया गया है। इस फोरलेन परियोजना पर पंडोह से ओट तक 10 टनल बनाई जा रही हैं।
हिमाचल प्रदेश में कीरतपुर-मनाली फोरलेन हाईवे को ट्रैफिक के लिए खोल दिया गया है। इस फोरलेन प्रोजेक्ट पर मंडी जिले में पंडोह से आगे कुल्लू के ओट तक 10 टनल बनाई जा रही हैं। इनमें 5 टनल का काम पूरा हो गया है। इन पांचों टनल को ट्रायल के बाद ट्रैफिक के लिए खोल दिया गया है।
ये टनल बनने से पहले चंडीगढ़ से मनाली की दूरी 237 किमी थी जो पांचों टनल शुरू हो जाने के बाद सिर्फ 190 किमी रह जाएगी। सफर में भी डेढ़ से 2 घंटे का समय बचेगा। दिल्ली, चंडीगढ़, हरियाणा से मनाली, लाहौल स्पीति और लेह-लद्दाख आने वाले टूरिस्ट्स के अलावा स्थानीय लोगों को भी इससे बड़ा फायदा होगा।
कीरतपुर-मनाली फोरलेन हाईवे जून 2024 तक पूरा हो जाने की उम्मीद है। इसका काम पूरे जोर-शोर से चल रहा है।
दरअसल अनुराग ठाकुर ने केंद्रीय मंत्री नितिन गडकरी से आग्रह किया कि पांचों टनल तैयार हो चुकी है और सैलानियों की सुविधा के लिए इन्हें खोल देना चाहिए। केंद्रीय मंत्री नितिन गडकरी ने इसके लिए स्वीकृति दे दी। बताया जा रहा है कि पांचों टनल का उद्घाटन अब प्रधानमंत्री नरेंद्र मोदी कभी भी कर सकते हैं।
पूरे हाईवे पर 14 टनल
कीरतपुर-मनाली फोरलेन हाईवे का ये प्रोजेक्ट पूरा होने के बाद चंडीगढ़ से मनाली तक का रास्ता रोमांच से भरा होगा। हिमाचल की खूबसूरत वादियों से गुजरते हुए 14 सुरंगें मिलेंगी। झीलों और नदी-नालों पर बनाए गए खूबसूरत पुल सफर को शानदार बनाएंगे। इस हाईवे पर बन रही 14 टनल में सबसे लंबी टनल मंडी शहर से आगे पंडोह और टकोली के बीच बनाई जा रही है। यह टनल 2.8 किमी लंबी है। सबसे छोटी टनल बिलासपुर के पास है, जिसकी लंबाई 465 मीटर है।
14 में से 5 टनल शुरू हो गई हैं जबकि 5 टनल अगले एक-दो महीने के अंत तक खोल दी जाएंगी।
पंडोह-टकोली टनल सबसे मुश्किल
इस फोरलेन प्रोजेक्ट पर पंडोह और टकोली के बीच बनी टनल सबसे मुश्किल है। इसके निर्माण के दौरान इंजीनियरों और दूसरे लोगों को काफी कठिनाइयों का सामना करना पड़ा। दरअसल इस इलाके में हाईवे के एक तरफ ब्यास नदी बहती है जबकि दूसरी तरफ ऊंचे पहाड़ हैं। यहां ब्यास नदी हाईवे के पैरलल बहने और उसका बहाव काफी तेज होने की वजह से पहाड़ को काटकर टनल बनाने में इंजीनियरिंग टीम को काफी मुश्किलें आईं।
बिलासपुर के जाम से मुक्ति
इन पांचों टनल के शुरू हो जाने से शिमला और सोलन से भी मनाली जाने वाले लोगों को बिलासपुर शहर के जाम से राहत मिलेगी। केंद्रीय सड़क परिवहन एवं राजमार्ग मंत्री नितिन गड़करी ने 5 टनल के ट्रायल को लेकर अपने फेसबुक पेज पर जानकारी साझा की। इसके बाद NHAI और जिला प्रशासन ने शनिवार को इनका सफल ट्रायल किया।
मंडी के DC अरिंदम चौधरी ने कहा कि हनोगी से झलोगी के बीच बारिश के मौसम में पहाड़ों से पत्थर गिरने का खतरा बना रहता था। हाईवे के साथ-साथ बहने वाली ब्यास नदी का पानी सड़क पर आ जाने के कारण भी यातायात बंद करना पड़ता था। अब ये सब नहीं होगा। टूरिस्ट्स को मनाली तक पहुंचने की बेहतर सुविधा मिलेगी।
